Il-qagħda ekonomika tal-pajjiż u r-riformi ekonomiċi li qed isiru bħalissa f’Malta kienu fost it-temi diskussi mill-Ministru għall-Finanzi l-Professur Edward Scicluna meta fil-jiem li għaddew kien qed jattendi għal diversi laqgħat tal-Fond Monetarju Internazzjonali (IMF) u l-Grupp tal-Bank Dinji f’Washington.  Dawn il-laqgħat saru għall-Ministri tal-Finanzi minn 188 pajjiż li jiffurmaw parti minn dawn l-istituzzjonijiet finanzjarji. Fi stqarrija maħruġa mid-Dipartiment tal-Informazzjoni, il-Ministru Scicluna qal li dawn il-laqgħat huma siewja għal Malta biex turi kemm il-pajjiż qed ikun trasparenti f’dak li qed jagħmel anke mal-istituzzjonijiet barranin.  L-għan ta’ dawn il-laqgħat huwa li l-istituzzjonijiet finanzjarji jinżammu aġġornati bl-andament ekonomiku u finanzjarju ta’ Malta, kif ukoll bil-prospetti futuri f’dan il-qasam. Akkumpanjat minn delegazzjoni ffurmata mill-Gvernatur tal-Bank Ċentrali l-Professur Josef Bonnici u d-Deputat Gvernatur Alfred Demarco, il-Ministru Scicluna ltaqa’ ma’ uffiċjali tal-Fond Monetarju Internazzjoni li se jżuru Malta iktar tard din is-sena, kif ukoll ma’ rappreżentanti mill-aġenziji internazzjonali tal- credit rating Standard and Poor’s u Moody’s, kif ukoll ma’ uffiċjali tal-Bank Dinji.